**Predkladacia správa**

Ministerstvo vnútra Slovenskej republiky predkladá návrh zákona, ktorým sa mení a dopĺňa zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“).

Hlavným cieľom predloženého návrhu zákona je implementácia niektorých ustanovení nariadenia Európskeho parlamentu a Rady (EÚ) 2023/1113 z 31. mája 2023 o údajoch sprevádzajúcich prevody finančných prostriedkov a určitých kryptoaktív a o zmene smernice (EÚ) 2015/849 (ďalej len „nariadenie (EÚ) 2023/1113“), odstránenie nedostatkov slovenskej právnej úpravy vytýkaných Európskou komisiou tak, aby boli splnené požiadavky správnej a úplnej transpozície smernice Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (ďalej len „smernica 2015/849“), ako aj so smernicou Európskeho parlamentu a Rady (EÚ) 2018/843 z 30. mája 2018, ktorou sa mení smernica (EÚ) 2015/849 o predchádzaní využívaniu finančného systému na účely prania špinavých peňazí alebo financovania terorizmu a smernice 2009/138/ES a 2013/36/EU (ďalej len „smernica 2018/843“). V neposlednom rade sa návrhom zákona odstraňujú nedostatky identifikované v Správe z 5. kola vzájomného hodnotenia Slovenskej republiky Výborom expertov Rady Európy pre hodnotenie opatrení proti legalizácii príjmov z trestnej činnosti a financovaniu terorizmu Moneyval (ďalej len „Výbor Moneyval“).

Vo vzťahu k nedostatkom transpozície smernice 2015/849, ako aj smernice 2018/843, bolo Slovenskej republike zaslané zo strany Európskej komisie doplňujúce formálne oznámenie C(2023)7248 final ku konaniu č. 2020/2227, ktorým bolo začaté formálne oznámenie. V doplňujúcom formálnom oznámení bolo Slovenskej republike vytýkaných spolu 18 ustanovení, ktoré neboli správne transponované. Tieto nedostatky Slovenská republika prisľúbila odstrániť potrebnými legislatívnymi opatreniami do 1. decembra 2024.

Vzhľadom na nedostatky identifikované v rámci piateho kola vzájomného hodnotenia Výborom Moneyval, bola Slovenská republika zaradená do sprísneného režimu spravovania pokroku, t.j. bola jej uložená povinnosť každoročne zasielať správy o pokroku a odstrániť identifikované nedostatky do troch rokov od prijatia správy. Záverečné prehodnotenie pokroku Slovenskej republiky, ako aj rozhodovanie o tom, či bude zaradená do sankčného režimu v prípade neodstránenia nedostatkov, sa uskutoční na 68. plenárnom zasadnutí Moneyval, ktoré sa bude konať v decembri 2024.

Dôvodom vypracovania návrhu novely zákona o priestupkoch je reakcia na zavedenie povinnosti deklarovať peňažné prostriedky v hotovosti pri ich preprave cez štátnu hranicu Slovenskej republiky z územia iného členského štátu Európskej únie alebo na územie iného členského štátu Európskej únie, ktorá sa navrhuje v novele zákona o finančnej správe.

Návrh novely Colného zákona bol vypracovaný na základe odporúčania Výboru Moneyval na úpravu výšky pokút uložených za nesplnenie povinnosti pri preprave peňažných prostriedkov v hotovosti, ktoré viedlo aj k úprave výšky pokút za iné colné priestupky.

Negatívne hodnotenie zo strany Výboru Moneyval bolo dôvodom predloženia návrhu novely zákona o finančnej správe. Podľa hodnotiacej správy je v regióne V4 veľký tok hotovosti, ktorou sa financuje obchod s bielym mäsom, zbrane, drogy, terorizmus a pod. Z hodnotiacej správy zároveň vyplýva, že Slovenská republika neprijala dostatočné opatrenia pre vyššiu kontrolu hotovosti, za čo jej bolo znížené hodnotenie v uvedenej oblasti.

V súvislosti s nedostatočnou transpozíciou čl. 47 ods. 2 a 3 smernice 2015/849, boli v rámci návrhu zákona novelizované aj ďalšie zákony, konkrétne zákon č. 78/1992 Zb. o daňových poradcoch a Slovenskej komore daňových poradcov, zákon č. 423/2015 Z. z. o štatutárnom audite a zákon č. 455/1991 Zb. o živnostenskom podnikaní.

Ďalšie legislatívne úpravy boli vykonané v nadväznosti na doterajšiu aplikačnú prax, spravidla ide o formálne spresnenia povinností, ktoré sa doposiaľ precizovali výkladom.

Prijatie navrhovaného znenia zákona nebude mať vplyv na životné prostredie, sociálne vplyvy, informatizáciu spoločnosti, na limit verejných výdavkov, manželstvo, rodičovstvo a rodinu ani vplyv na služby verejnej správy pre občana. Návrh bude mať pozitívny vplyv na rozpočet verejnej správy a pozitívne aj negatívne vplyvy na podnikateľské prostredie; uvedené vplyvy sú detailne popísané v doložke vybraných vplyvov.

Návrh je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

Účinnosť zákona sa navrhuje 1. decembra 2024 a 30. decembra 2024.

Návrh zákona nebude predmetom vnútrokomunitárneho pripomienkového konania.